
Η κλιματική αλλαγή επιδρά στην ανθρώπινη υγεία με πολλούς άμεσους και έμμεσους τρόπους, συμπεριλαμβανομένων αλλαγών στο φυσικό περιβάλλον, τις κοινωνικές και οικονομικές συνθήκες καθώς και τη λειτουργία των συστημάτων υγείας. Έτσι, εκτός από τις άμεσες επιδράσεις που σχετίζονται με την άνοδο της θερμοκρασίας και τις αλλαγές στις μετεωρολογικές συνθήκες ή τα έκτακτα καταστροφικά γεγονότα,  μπορεί να λειτουργήσει και ως πολλαπλασιαστής εμμέσων επιδράσεων, θέτοντας σε κίνδυνο την πρόοδο που έχει επιτευχθεί σε θέματα υγείας τις πρόσφατες δεκαετίες. Οι επιδράσεις στην υγεία περιλαμβάνουν, μεταξύ άλλων, αύξηση της θνησιμότητας και της επίπτωσης των μη-μεταδοτικών νοσημάτων, τη εμφάνιση και εξάπλωση λοιμωδών νοσημάτων και επείγουσες καταστάσεις με συνέπειες στη δημόσια υγεία.
Με βάση εκτίμηση του Π.Ο.Υ μεταξύ των ετών 2030 και 2050, θα συμβαίνουν, σε παγκόσμιο επίπεδο, επιπλέον 250 000 θάνατοι ετησίως σχετιζόμενοι με την κλιματική αλλαγή μόνο από υποσιτισμό, ελονοσία, διάρροια και αυξημένες θερμοκρασίες. Η Διακυβερνητική Επιτροπή για την Κλιματική Αλλαγή (Intergovernmental Panel on Climate Change - IPCC) αναφέρει ότι οι κίνδυνοι από την κλιματική αλλαγή εμφανίζονται γρηγορότερα και πιο έντονα από ότι αναμενόταν, κάνοντας την προσαρμογή στις νέες συνθήκες σημαντικά δυσκολότερη.  
Η παρουσίαση στο 51ο ΠΙΣ θα επικεντρωθεί στις επιδράσεις της αυξημένης θερμοκρασίας, καθώς και στη συνέργεια της με άλλους παράγοντες, όπως π.χ. η ατμοσφαιρική ρύπανση, στην υγεία στο πλαίσιο της κλιματικής αλλαγής. Μέχρι σήμερα γνωρίζουμε από μελέτες που έχουν πραγματοποιηθεί ότι π.χ. ένας καύσωνας (διάρκειας μεγαλύτερης των 3 ημερών) στην Αθήνα μπορεί να συνδέεται με αύξηση στη θνησιμότητα έως 80%. Επίσης έχει βρεθεί ότι σε ημέρες με υψηλά επίπεδα ατμοσφαιρικής ρύπανσης οι επιδράσεις των υψηλών θερμοκρασιών είναι μεγαλύτερες. Γνωρίσουμε επίσης ότι συγκεκριμένα επίπεδα θερμοκρασίας έχουν διαφορετικές επιδράσεις σε γεωγραφικές περιοχές με διαφορετικό κλίμα, υποδεικνύοντας προσαρμογή του πληθυσμού στο συνηθισμένο κλίμα. 
Παρόλο που έχουμε ήδη αυτή την τεκμηρίωση, υπάρχουν και πολλές μεθοδολογικές προκλήσεις που σχετίζονται την ποσοτική έκφραση των συσχετίσεων που πρέπει να χρησιμοποιηθούν  για να υπολογιστούν οι επιδράσεις της κλιματικής αλλαγής στην υγεία στο μέλλον με βάση σενάρια του IPCC ή άλλα που λαμβάνουν υπόψη συγκεκριμένες πολιτικές τοπικής σημασίας. Ποια είναι η  ενδεικνυόμενη μεθοδολογία και με ποιες αβεβαιότητες συνοδεύεται για να εκτιμηθούν οι επιδράσεις της κλιματικής αλλαγής, υπό τα διάφορα σενάρια πολιτικών που σχεδιάζονται, στις κλιματικές και άλλες περιβαλλοντικές μεταβλητές; Με τη σειρά τους, αυτές οι «εκθέσεις» του πληθυσμού τι επιδράσεις θα έχουν στην υγεία αν ληφθούν υπόψη κοινωνικο-οικονομικές αλλαγές καθώς και δημογραφικές μεταβολές και η μετανάστευση; Η ενδεχόμενη προσαρμογή του πληθυσμού πώς μπορεί να εκτιμηθεί και σε τι βάθος χρόνου μπορεί να συμβεί;
Τα ανοικτά ερωτήματα και μεθοδολογικές προσεγγίσεις που προτείνονται θα αναφερθούν συνοπτικά και θα επισημανθούν ερωτήματα που χρειάζονται τεκμηριωμένες απαντήσεις. 



